Odločba Komisije

z dne 26. julija 1999

o nekaterih zaščitnih ukrepih za nekatere leteče pse, pse in mačke s poreklom iz Malezije (polotok) in Avstralije

(notificirano pod dokumentarno številko K(1999) 2467)

(Besedilo velja za EGP)

(1999/507/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/496/EGS z dne 15. julija 1991 načelih za organizacijo veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS [1], kakor je bila nazadnje spremenjena z Direktivo 96/43/ES [2], in zlasti člena 18(1) Direktive,

(1) ker so glavni pogoji zdravstvenega varstva živali, ki jih morajo izpolnjevati države članice pri uvozu psov, mačk in drugih živali, dovzetnih za steklino, iz tretjih držav, določeni v Direktivi 92/65/EGS [3]; ker veterinarska spričevala še niso usklajena;

(2) ker so bili v Avstraliji in Maleziji zabeleženi smrtni primeri bolezni Handra in Nipah pri ljudeh;

(3) ker se leteči psi rodu Pteropus štejejo za naravne gostitelje virusa bolezni Hendra in se domnevajo kot virusni rezervoar za bolezen Nipah; ker ti sesalci ne kažejo kliničnih znakov bolezni in lahko gostijo virus v prisotnosti nevtralizirajočih protiteles;

(4) ker se leteči psi občasno uvozijo iz tretjih držav; ker se do sprejetja pogojev zdravstvenega varstva živali Skupnosti za uvoz letečih psov iz tretjih držav zdi potrebno, da se uvedejo nekateri zaščitni ukrepi v zvezi z boleznima Hendra in Nipah;

(5) ker se lahko bolezen Hendra prenaša z mačkami, bolezni Nipah pa se nalezejo psi in mačke; ker izpostavljenost zadevnim virusom spodbuja serokonverzijo pri obolelih in ozdravljenih živalih, ki se lahko ugotovi z laboratorijskim testiranjem;

(6) ker lahko prisotnost te zoonoze v navedenih državah predstavlja nevarnost za osebe in občutljive živali v Skupnosti;

(7) ker je treba sprejeti zaščitne ukrepe na ravni Skupnosti v zvezi z uvozom letečih psov, psov in mačk iz Malezije (polotok) in Avstralije;

(8) ker je ta odločba v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Uvoz letečih psov rodu Pteropus iz Malezije (polotok) in Avstralije je prepovedan.

2. Z odstopanjem od odstavka 1 in brez poseganja v določbe Direktive Sveta 92/65/EGS se lahko leteči psi rodu Pteropus uvozijo po naslednjih pogojih:

- živali izvirajo iz kolonij v ujetništvu, in

- živali so bile osamljene v karanteni vsaj 60 dni, ter

- živali so z negativnimi rezultati opravile sero-nevtralizacijski test ali odobreni ELISA test za odkrivanje protiteles virusa bolezni Hendra in Nipah v laboratoriju, ki so ga za navedene teste odobrili pristojni organi, na podlagi vzorcev krvi, odvzetih dvakrat v razmaku 21 do 30 dni, pri čemer je bil drugi vzorec odvzet v 10 dneh pred izvozom.

Člen 2

1. Uvoz psov in mačk iz Malezije (polotok) je prepovedan.

2. Z odstopanjem od odstavka 1 se lahko psi in mačke uvozijo po naslednjih pogojih:

- živali vsaj 60 dni pred izvozom niso bile v stiku s prašiči, in

- živali niso prebivale na kmetijskih gospodarstvih, na katerih so bili v zadnjih 60 dneh zabeleženi primeri bolezni Nipah, ter

- živali so z negativnimi rezultati opravile ELISA test IgM in IgG za odkrivanje protiteles virusa bolezni Nipah v laboratoriju, ki so ga za navedene teste odobrili pristojni veterinarski organi, na podlagi vzorca krvi, odvzetega v 10 dneh pred izvozom.

Člen 3

1. Uvoz mačk iz Avstralije je prepovedan.

2. Z odstopanjem od odstavka 1 se lahko mačke uvozijo po naslednjih pogojih:

- živali niso prebivale na kmetijskih gospodarstvih, na katerih so bili v zadnjih 60 dneh zabeleženi primeri bolezni Hendra, in

- živali so z negativnimi rezultati opravile ELISA test IgM in IgG za odkrivanje protiteles virusa bolezni Hendra v laboratoriju, ki so ga za navedene teste odobrili pristojni veterinarski organi, na podlagi vzorca krvi, odvzetega v 10 dneh pred izvozom.

Člen 4

Države članice spremenijo ukrepe, ki jih uporabljajo v zvezi z Malezijo (polotok), da jih uskladijo s to odločbo.

O tem obvestijo Komisijo.

Člen 5

Ta odločba je naslovljena na države članice.

V Bruslju, 26. julija 1999

Za Komisijo

Franz Fischler

Član Komisije

[1] UL L 268, 24.9.1991, str. 56.

[2] UL L 162, 1.7.1996, str. 1.

[3] UL L 268, 14.9.1992, str. 54.

--------------------------------------------------